Fl-14 ta' Ġunju, il-Kunsill ittraspona fil-liġi tal-UE s-sanzjonijiet adottati min-Nazzjonijiet Uniti fis-7 ta' Ġunju, li jimponu projbizzjoni fuq l-ivvjaġġar u ffriżar tal-assi fuq sitt traffikanti u faċilitaturi ta' dħul klandestin ta' bnedmin li joperaw fil-Libja , erba' minnhom ta' nazzjonalità Libjana u tnejn ta' nazzjonalità Eritreana. L-individwi fil-mira tas-sanzjonijiet huma persuni ewlenin fl-attivitajiet ta' traffikar tal-bnedmin u faċilitazzjoni ta' dħul klandestin ta' migranti fil-Libja u madwarha. Din hija l-ewwel darba li l-UN qed timponi sanzjonijiet fuq it-traffikanti ta' bnedmin . Id-deċiżjoni mill-kumitat tal-Kunsill tas-Sigurtà tan-NU kienet ir-riżultat tal-isforzi kkoordinati ta' għadd ta' stati membri tal-UE. L-UE għandha approċċ komprensiv għall-ġestjoni tal-migrazzjoni. Il-ġlieda kontra t-traffikar u l-faċilitazzjoni ta' dħul klandestin ta' bnedmin hi parti essenzjali minn dan l-approċċ komprensiv. L-atti legali ġew adottati mill-Kunsill bi proċedura bil-miktub. Ser jiġu ppubblikati fil-Ġurnal Uffiċjali tal-15 ta' Ġunju. Il-Kumitat tal-Kunsill tas-Sigurtà dwar il-Libja jżid sitt individwi mal-lista ta' sanzjonijiet tiegħu, 7/06/2018, stqarrija għall-istampa min-NU Insibu s-soluzzjonijiet għall-pressjonijiet migratorji Rapport ta' progress dwar l-implimentazzjoni tal-Aġenda Ewropea dwar il-Migrazzjoni, 16/05/2018